Imtella' Jannar 13, 2022 Qorti fil-Marokk ikkundannat professur f'università għal sentejn ħabs wara li sabitu ħati li kien qed joffri lil numru ta' studenti marki tajbin jekk ikollhom x'jaqsmu sesswalment miegħu. Il-professur jgħallem fl-Università ta' Hassan, viċin Kasablanka, u nqabad wara li ġurnalisti raw messaġġi fuq WhatsApp li għaddew bejnu u bejn waħda mill-studenti. Huwa nstab ħati ta' aġir indiċenti u fastidju sesswali f'każ li xxokkja lill-pajjiż hekk kif erba' kollegi tiegħu wkoll mistennija jitressqu fil-Qorti u jiġu mixlijin b'atteġġjament simili. Din mhix l-ewwel darba fil-Marokk li għalliema fl-universitajiet ġew akkużati li offrew marki tajba lil ċertu studenti tfajliet jekk ikollhom x'jaqsmu magħhom u fl-2018 il-pajjiż ħarrax il-pieni għal dawk li jinstabu ħatja ta' reati simili.